Iohannis contraatacă după ce a fost criticat pe tema rectificării: O nouă minciună marca PSD și o nouă minciună a guvernului incompetent Dăncilă / PSD a construit un buget iresponsabil, nu va putea plăti pensii și salarii

Președintele Klaus Iohannis a contraatact dur vineri criticile guvernului referitoare la faptul că el blochează rectificarea bugetară, calificându-le drept minciuni ale PSD și ale ”guvernului incompetent” condus de Viorica Dăncilă.

”Iată o nouă minciună marca PSD și o nouă minciună a guvernului incompetent Dăncilă. Guvernul îi tratează pe români cu cinism. Guvernul poate face orice rectificare fără niciun aviz CSAT, cu excepția zonei de securitate națională. Citesc la gazetă că guvernul nu poate plăti pensii și salarii, că nu poate da bani la spitale și la școli pentru că eu nu am avizat. Este o mare minciună. Guvernul poate să facă rectificare pe sănătate, educaţie, pensii, salarii, pe agricultură, aici se prefigurează o catastrofă naţională, însă văd că nu îi preocupă această chestiune”, a declarat Klaus Iohannis la Sibiu, la sosirea la reuniunea informală a liderilor PNL.

Președintele a spus că există două explicații pentru faptul că Guvernul minte, precizând că doar incompetențe nu este o explicație. Una dintre ipotezele avansate de șeful statului, pe care el însuși a calificat-o drept puțin verosimilă, a fost că cei din guvern nu citesc legile.

”A doua, mult mai gravă, ține de construcția bugetului: am atras atenția de la început că PSD construiește un buget iresponsabil, care nu poate fi pus în practică și că guvernul va ajunge în situația de a nu plăti pensii și salarii pentru că nu au bani. E inadmisibil să construiască o întreagă poveste publică la televizor că președintele blochează rectificarea și că nu se pot plăti pensii și salarii”, a explicat președintele.

Iohannis a mai spus că, ”având acest guvern incompetent”, el nu poate să dea drumul la un aviz în CSAT asupra rectificării bugetelor instituțiilor cu atribuții în domeniul securității naționale fără o analiză foarte temeinică.

În ceea ce privește tăierea bugetului Administrației Prezidențiale cu 11 milioane de lei, șeful statului a spus că se descurcă oricum și cu banii tăiați, dar a atras atenția că Summitul privind ”Inițiativa celor trei mări” va fi organizat pe datorie.

”Vom organiza summitul pe datorie. Aici ne duce guvernul de incompetenți. Nu pot anula un summit pentru care ne-am luptat toți, la care s-au făcut invitațiile de anul trecut. De contramandat nici nu poate fi vorba, de finanțat din bugetul curent nu putem, atunci îl organizăm pe datorie”, a explicat Klaus Iohannis.

Ulterior declarațiilor făcute de șeful statului, Administrația Prezidențială a transmis câtre precizări suplimentare referitora la rectificarea bugetară.

”În ceea ce privește execuția bugetară a anului trecut, prima rectificare bugetară a fost realizată de Guvernul PSD, nestingherit, tocmai pe 13 septembrie, fără să se mai auto-victimizeze cu faptul că, prin propria întârziere, periclitează buna funcționare a sistemului bugetar. De exemplu, în privința cheltuielilor cu medicamentele, trebuie să se cunoască faptul că tocmai prevederile rectificării bugetare vulnerabilizează buna funcționare a aprovizionării cu medicamente: la Casa Națională de Asigurări de Sănătate, rectificarea bugetară propusă de Guvernul PSD a însemnat tăieri de 2,5 miliarde lei de la categoria bugetară “bunuri și servicii”-din care sunt achiziționate medicamentele, pentru că banii să fie direcționați la transferuri, pentru plata salariilor”, a explicat Administrația Prezidențială.

Reacția președintelui a venit după ce tot vineri Viorica Dăncilă l-a acuzat printr-un comunicat că, prin blocarea avizului pentru rectificarea bugetară, periclitează alocările financiare pentru diferite categorii de public. Dăncilă îl acuză pe Iohannis că, întârziind avizul CSAT pentru rectificare, blochează proiecte în sănătate, protecție socială, agricultură și economie.

”Guvernul României solicită public președintelui României, Klaus Iohannis să acorde importanța cuvenită proiectului rectificării bugetului pentru 2018 pentru a nu aduce grave prejudicii garantării drepturilor românilor la sănătate, pensie, siguranță publică și bunei funcționări a instituțiilor statului”, se arată în comunicat (detalii aici).

Reamintim că propunerea de rectificare include scăderea bugetului Administrației Prezidențiale, fapt criticat dur de Iohannis. Acesta a programat tocmai pe 4 septembrie ședința CSAT în care se va decide avizul asupra rectificării bugetelor instituțiilor cu atribuții în domeniul securității naționale, deși guvernul solicitase marți seară o reuniune de urgență.